1988-ի սեպտեմբերին միասնական լսումներ անցկացվեցին Սենատում հաշմանդամություն ունեցող անձանց նկատմամբ տարվող քաղաքականության, ինչպես նաև կրթության թեմայով: Լսումներին մասնակցում էին տեսողության, լսողության խնդիրներ ունեցող, Դաունի համախտանիշ, ՄԻԱՎ ունեցող մարդիկ, ինչպես նաև հաշմանդամություն ունեցող երեխաների ծնողներ և այլն: Նրանք բոլորն էլ բարձրաձայնում էին թե´ ճարտարապետական, թե´ հասարակության մեջ առկա խոչընդոտների մասին, որոնց անձամբ էին բախվում: Դահլիճում ներկա էր մոտ 700 մասնակից: Լսումներից հետո սենատոր Քենեդին և մի շարք այլ բարձրաստիճան անձինք հայտարարեցին, որ հաշմանդամություն ունեցող անձանց քաղաքացիական իրավունքների մասին օրենքի նախագիծը այդուհետ կդառնա հաջորդ Կոնգրեսի առաջնային խնդիրը: